forsendelseskøb
Forsendelseskøb er, når sælgeren ved aftalen har påtaget sig at sende salgsgenstanden til forbrugerkøberen. Levering sker, når varen er i forbrugerkøbers besiddelse. Risikoen for varens forringelse eller hændelige undergang ligger hos sælger, indtil varen er i forbrugerkøbers besiddelse, se Købelovens § 73. Denne bestemmelse gælder kun i forbrugerkøb.
Hvis salgsgenstanden er overdraget til en fragtfører, som forbrugerkøberen har indgået aftale med, og som ikke var blandt dem, der blev tilbudt af sælgeren, anses leveringen for sket, når genstanden er kommet i fragtførerens fysiske besiddelse, se Købelovens § 73, stk. 2.